
EDITORYAL 


Puspusang labanan ang panunumbalik ng mga Marcos at 
kanilang kroni sa estado-poder! 


A3 panunumbalik ng mga Marcos sa Malakanyang at lumalakas na tunguhing militarista at pasista ng 
reaksyunaryong gubyerno ay manipestasyon ng malubhang pagkabulok at malalim na krisis ng lipunang 
malakolonyal at malapyudal sa Pilipinas. Binasbasan ng naghaharing uri si Ferdinand “Bongbong” Marcos Jr. 
bilang pangunahin nilang kinatawan sa reaksyunaryong estado at tagapagtanggol ng kanilang interes. Sa ganito, 
nakatitiyak ang imperyalistang US at ang lokal na mga naghaharing uri ng malalaking kumprador, panginoong 
maylupa at burukrata na maipagpapatuloy ang mga anti-mamamayan at pro-imperyalistang kalakaran ng mga 


nagdaang administrasyon habang pinatitindi ang kahirapan sa bansa. 


Mistulang mga 7 hunyangong 
nagsisipalitan ng anyo at kulay 
ang mga pulitiko at oligarko na 
sumusuporta sa rehimeng Marcos 
Il. Nagbalik-loob sa pamilya 
Marcos ang mga dating kroni na 
nagtraydor sa kanila matapos ang 
Pag-aalsang EDSA I. Pinakatampok 
sa mga ito si Juan Ponce Enrile, ang 
tagapagpatupad ng Martial Law ng 
matandang Marcos na ngayon ay 
legal adviser ng batang Marcos. 
Pati ang mga “dilawang” pulitiko at 


nilang 


oligarko ay naglipat-bakod patungo 
sa mga Marcos. Nakipagsanib- 
pwersa sila kay Marcos Jr. sa ilalim 
ng islogang “pagkakaisa”. Ilan 
sa mga ipinasok ni Marcos Jr. sa 
kanyang malapit na sirkulo ang mga 
kroni at oligarkong sina Aboitiz, 
Villar, Estrella, Razon at Gokongwei 
kasama ang mga naging kroni ng 
kanyang ama na sina Lagdameo- 
Floirendo, Ongpin at Zobel-Ayala. 
Kasuklam-suklam ang isinagawa 
“victory party” matapos 


lumabas ang panimulang datos ng 
dinayang eleksyon noong Mayo 9. 


Sa ilalim ng rehimeng Marcos 
ll) muling mamayagpag ang mga 
pinaborang kroni sa pandarambong 
sa likas na yaman ng Pilipinas. 
Pinagparte-parte. na nila ang 
iba't ibang sektor ng ekonomiya: 
binigyang luwag si Enrile sa 
kanyang mga konsesyon sa troso at 
pagmimina, nakopo na ni Villar ang 
real estate, nakapwesto naman ang 

mga Aboitiz sa Department of Energy at nakaambang makakuha ng 
mga kontrata sa mga proyektong pang-enerhiya, at papakinabangan 
ni Floirendo ang proyektong mega farms ng rehimeng Marcos Il. 


Kailangan din ni Marcos Jr. ng mga sunud-sunuran mula sa iba't 
ibang dinastiyang pulitikal upang tiyakin ang tiranikong paghahari 
ng kanyang ilehitimong rehimen. Ang mga malapit na kaibigan ng 
kanyang pamilya na ipinasok sa kanyang gabinete ay sina Susan 
Ople (Department of Migrant Workers), Anton Lagdameo (Special 
Assistant to the President) at Enrique Manalo (Department of Foreign 
Affairs). Niresiklo niya naman ang mga alipores ni Duterte na sina 
Crispin Remulla (Department of Justice), Jose Calida (Commission on 
Audit), Menardo Guevarra (Office of the Solicitor General), Benjamin 
Diokno (Department of Finance), Gen. Jose Faustino (Department of 
National Defense) at iba pa. 


Tiniyak din ni Marcos Jr. na magpapatuloy ang papel ng Kongreso 
bilang rubberstamp. Sa Kamara, nahalal na House Speaker si Martin 
Romualdez na kaanak ni Imelda Marcos at House Speaker senior 
deputy majority leader naman ang anak ni Marcos Jr. na si Ferdinand 
Alexander “Sandro” Marcos. Itinalaga namang Senate President 
si Juan Miguel Zubiri. Sa unang buwan pa lamang ni Marcos Jr,, 
iniratsada sa Kongreso ang mga pasistang panukalang batas kagaya 
ng NTF-ELCAC bill at mandatory ROTC bill. Isinusulong din ang mga 
neoliberal na patakaran kagaya ng Corporate Recovery and Tax 
Incentives for Enterprises (CREATE) Law, mga pag-aamyenda sa Public 
Service Act at Foreign Investment Act. Higit na pakikinabangan ng 
kanyang mga kroni at oligarko ang Public-Private Partnership lalo't 
ang pondo nito ay batbat ng korapsyon. 


Kasabay nito, walang kahihiyang ipinalalaganap din ni Marcos Jr. 
ang islogang “time to heal” bilang paghuhugas-kamay sa krimen ng 
pamilya nito sa panahon ng Martial Law. Ginagamit nito ang lahat ng 
mga makinarya ng estado upang sistematikong burahin sa kasaysayan 
at baluktutin ang pinakamadilim na mga pangyayari sa ilalim ng 
Martial Law ng diktadurang US-Marcos Sr. Nagmamaniobra rin ang 
gahamang pamilya upang muling bawiin ang ilan sa mga sinekwester 
sa S10 bilyong nakaw-na-yaman ng mga Marcos. Noong 2019, na- 
dismiss na sa Sandiganbayan ang P102 bilyong civil forfeiture case 
ng mga Marcos at kroni nito. Inabswelto rin si Imelda Marcos sa 
pagkakabilanggo. Sa ngayon, pumupostura ang mga Marcos na 
buwagin ang Presidential Commission on Good Government na nag- 
imbestiga sa kanilang nakaw-na-yaman. 


Samantala, ituturing na “kalaban ng estado” ang lahat ng hindi 
nagpapailalim sa pekeng islogan ng “pagkakaisa” ng mga Marcos. 
Nagpapatuloy ang red-tagging at panunupil sa mga aktibista, 
progresibo, makabayan, kritiko at oposisyon, lalo sa mga tumututol 
sa ilehitimong rehimen at patuloy na naglalantad sa mga anomalya 
ng nagdaang eleksyon. Ginagawa silang target ng kampanyang 
panunupil ng estado. Katunayan, ang mga protesta ng bayan sa 
inagurasyon at unang State of the Nation Address (SONA) ni Marcos 
Jr. ay tinapatan ng laksang pwersa ng mga pulis. Desperadong 
pakana ito upang patahimikin ang nagngangalit na boses ng bayang 
humihiyaw ng katarungan at demokrasya. 


Ang pagkontrol sa gubyerno at pagbabalik ng awtokratikong 
paghahari ng mga Marcos at Duterte sa Pilipinas ang tunay na mukha 
ng kanilang islogang “pagkakaisa”. Ngunit sa kabila nito, hindi kayang 
pagtakpan ang mga lumilitaw na alingasngas sa kanilang hanay, lalo 
sa pagitan ng dalawang sakim at uhaw-sa-kapangyarihang mga 

pamilyang Marcos at Duterte. 
Bago ang inagurasyon ni Marcos, 
unang inilugar ang proklamasyon 
ni Sara Duterte-Carpio bilang bise 
presidente. Taliwas sa kagustuhan 
ni Sara Duterte-Carpio na maging 
kalihim ng DND, itinalaga siya 
ni Marcos Jr. bilang kalihim ng 
Department of Education. May 
ilan ding mga kroni tulad nina 
Ramon” Ang, Cojuangco-Aquino 
at Lucio Tan na nasa proseso 
pa ng pakikipagnegosasyon kay 
Marcos Jr. dahil may mga pinag- 
iintresang sapi ang pamilya ng huli 
sa mga negosyo ng mga nauna sa 
San Miguel Corporation, PLDT at 
industriya ng tabako. Sa kabilang 
banda, ginigipit ang mga kalaban 
sa pulitika at negosyo tulad ng mga 
Lopez na hinaharangan ang mga 
pagsisikap na muling makabalik sa 
ere ang ABS-CBN. 


Pasismo at pandaraya para 
nakawin ang boto ng eleksyon 
noong Mayo 2022 ang pundasyon 
ng marupok na rehimeng Marcos Il. 
Habang umiigting ang tunggalian 
sa hanay ng mga nagriribalang 
paksyon sa pulitika, binabayo ang 
bayan ng malubhang krisis na 
minana sa korap na pamamalakad 
ng naunang administrasyong 
Duterte. Dumoble na ang utang 
ng bansa na umabot sa halos P13 
trilyon mula noong 2016. Hindi 
na makayanan ng sambayanan ang 
patuloy na tumataas na presyo 
ng langis at pangunahing bilihin. 
Patuloy ang pandarambong at 
panghihimasok ng imperyalismong 
US at China sa likas na yaman at 
teritoryo ng Pilipinas. Sa ganito, 
walang batayan ang pahayag 
ni Marcos Il na “malusog” ang 
kalagayan ng ekonomiya sa kanyang 
unang SONA. 


Nararapat na 
ng mamamayan ang 
pagkakaisa at pampulitikang 
inisyatiba laban sa ilehitimong 
rehimeng Marcos Ill. Igiit ang 
kanilang demokratikong karapatan 
sa lupa, sahod, trabaho at serbisyong 
panlipunan. Kundenahin ang labis 
na kapabayaan at pagbabale- 
wala ng estado sa hinaing ng 


palakasin 
kanilang 

mamamayan. Patuloy na ipaglaban 
ang pagbabawi sa ninakaw-na- 
yaman ng mga Marcos. 


Ilunsad ang iba't ibang anyo ng 
paglaban sa ilehitimong rehimeng 
Marcos Il. Patuloy na ilantad 
ang mga anomalya sa nagdaang 
eleksyon at igiit ang isang sistema 
ng eleksyon na bukas sa pagkilatis 
ng publiko para protektahan ang 
bawat boto ng mamamayan mula 
sa elektronikong manipulasyon at 
malawakang pandaraya. 


Marubdob na labanan ang 
pekeng balita at disimpormasyong 
ikinakalat ng estado supang 
labusawin ang katotohanan. 
Tuligsain ang mga kasinungalingan 
at ilantad ang.:7 8katotohanan 
sa kasaysayan ng Martial Law 
na nais baguhin ng pamilya 
Marcos. Masusing pag-aralan 
ang kasaysayan at maglunsad 
ng malawakang kampanyang 
edukasyon upang labanan ang 
lason sa isip at kasinungalingang 
ipinapalaganap ng  ilehitimong 
rehimen. 


Higit na nagiging paborable 
ang kundisyon para isulong 
ang bagong demokratikong 
rebolusyong bayan bilang tanging 
solusyon sa kasalukuyang bulok at 
naaagnas na lipunang malakolonyal 


at malapyudal. Patatagin at 
palawakin ang mga organo ng 
Pulang kapangyarihang pampulitika 
bilang mga binhi ng demokratikong 
gubyernong bayan sa kanayunan. 


Nararapat salubungin ang unang 
taon ni Marcos Jr. ng malakas na 
mga protestang bayan at ng kabi- 
kabilang opensiba ng Bagong 
Hukbong Bayan (BHB) upang 
bigwasan ang pwersa ng AFP-PNP. 
Ipagtanggol ang interes ng masang 
api laban sa mga naghaharing 
uri. Papag-alabin ang diwang 
mapanlaban ng mamamayan at 
itaas ang antas ng digmang bayan 
sa kanayunan.” Maglunsad ang 
mga yunit ng BHB sa rehiyong 
TK ng mga taktikal na opensiba 
laban sa nag-ooperasyong yunit 
ng AFP-PNP at parusahan ang mga 
kumpanya at kapitalista sa likod ng 
mga mapanirang proyekto lalo ang 
mga pagmamay-ari ng mga kroni ng 
pamilyang Marcos. 


Puspusang makibaka sa gitna ng 
mga kahirapan at balakid sa 
isinusulong na matagalang digmang 
bayan. Sa ilalim ng pamumuno ng 
Partido Komunista ng Pilipinas, 
determinado ang mga 
rebolusyonaryong pwersa na ihatid 
ang rebolusyon hanggang sa 
tagumpay gaano man katagal para 
kamtin ito. 

PANGUNAHING LATHALAIN 


Posible ba ang P20/kilong bigas sa ilalim 
ng rehimeng Marcos Il? 


angahas na nangako si Ferdinand “Bongbong” Marcos Il sa 
mamamayang Pilipino na ibababa niya ang presyo ng bigas tungong 


P20 kada kilo noong kampanyahan sa eleksyong 2022. 


Ngayong 


nakapwesto na sa Malacanang, sinisingil siya ng taumbayan sa kanyang 
pangako. Kahit itinalaga niya ang kanyang sarili bilang bagong kalihim 
ng Department of Agriculture (DA), walang naaaninag na plano para 
maibaba ang presyo ng bigas o tayang panahon man lang kung kailan 


maipatutupad ang presyong P20/kilo. 


Produksyon ng butil 


Malaon nang batbat ng problema 
ang bawat bahagi ng produksyon ng 
bigas at sirkulasyon nito sa merkado 
na nagbubunsod ng pagtataas ng 
presyo. Lansakan itong pinabayaan 
ng estado, kasama ng buong 
sektor ng agrikultura. Katunayan, 
tumatanggap lamang ng abereyds 
na 3.696 ng pambansang badyet 
kada taon ang sektor sa ilalim ni 
Duterte. 


Naglalaro. sa 4.8 milyong 
ektarya ang lupang tinatamnan 
ng palay sa bansa, maliit kumpara 
sa 7.5 milyon sa Vietnam at 10.5 
milyon sa Thailand. Tinatayang 3.8 
milyong magsasaka at manggagawa 
sa agrikultura ang lumalahok sa 
pagsasaka ng palay hanggang sa 
pagpoproseso rito tungong bigas. 


Mayorya sa mga magsasaka 
ng palay ay walang sariling lupa, 
kagamitan sa. produksyon at 
nakukuba sa taas ng gastos sa 
produksyon lalo na ng mga binhi 
at kemikal na input... Kumpara 
sa Vietnam at Thailand kung 
saan may subsidyo at insentibo 
para sa pagsasaka ng palay, 
halos walang suporta ng estado 
ang mga magsasakang Pilipino. 
Limitado pa ang irigasyon at 
walang pampublikong pasilidad 
para sa pagpoproseso ng palay. Sa 
ganito naging kalakaran na sa mga 
magsasaka ang pangungutang sa 
napakataas na interes (usura) para 
tustusan ang pagtatanim ng palay. 


Hindi na nababawi ng magsasaka 
ang gastusing ito pagkabenta ng 
palay dahil sa mababang presyo nito 
sa linang o farmgate. Napakababa 

ng presyong itinatakda ng mga 
trader at pati ng reaksyunaryong 
gubyerno sa pamamagitan ng 
National Food Authority (NFA). 
Naglalaro sa P15-P18 ang presyo ng 
palay sa farmgate sa buong bansa. 
Pasok dito ang buying price ng 
NFA--P17 kada kilo na ipinatupad 
sa kalakhan ng panahon ni Duterte. 


Dagdag sa mga pasakit na ito 
ang epekto ng mga kalamidad tulad 
ng tagtuyot at bagyo na pinalubha 
ng pagbabago sa klima (climate 
change). Tinatayang S10 bilyon o 
P506.1 bilyon ang pinsalang natamo 
ng agrikultura sa nakaraang dekada 
bunsod ng climate change ayon sa 
Department of Finance. 


Sa kabila ng pagiging hiwa- 
hiwalay, atrasado at pre-industriyal 
ng pagsasaka sa Pilipinas, 
itinuturing pa rin itong isa sa 
pinakamalaking prodyuser ng bigas 
sa buong mundo. Sa pagtatapos 
ng 2018, inulat ang sarplas na 2.7 
milyong metriko tonelada ng bigas 
sa bansa. Samakatuwid, malaki ang 
potensyal ng bansa na sustentuhan 
ang sariling pagkaing butil kung 
determinado ang estado na gawin 
ito. 


Kung kaya't kabalintunaan na sa 
ganitong kapasidad ay isinabatas 
ang Rice Liberalization Law (RLL) 
noong Pebrero 2019. Ibinandila ng 
rehimeng Duterte ang liberalisasyon 
ng importasyon ng bigas bilang 
solusyon sa tumataas na presyo ng 
bigas sa pamilihan. 8 Nasa P42.80 
ang abereyds na presyo kada kilo ng 
bigas noong 2018, higit P3 sa P39.52 
noong 2017, ayon sa Philippine 
Statistics Authority. 


ldinidikta. ng 5 imperyalismo 
sa. anyo. ng Agreement on 
Agriculture ng WTO ang higit pang 
liberalisasyon ng industriya ng bigas 
sa bisa ng RLL. Talo rito ang mga 
magsasaka dahil lalong binarat ang 
presyo ng kanilang palay sa pagbaha 
ng murang imported na bigas sa 
pamilihan. Sa Mindoro, sumadsad 
ito sa P12, lampas kalahati lamang 
ng tinatayang gastos sa produksyon 
ng kada kilo ng palay. 


Sa datos ng reaksyunaryong 
gubyerno, pinalalabas na napababa 
ng RLL ang presyo ng bigas ng 
halos P3 mula 2019, subalit kung 
tutuusin, mas maraming mahihirap 
ang nagdusa dahil dito. Mula 
nang maisabatas ang RLL, nawalan 
ng otoridad ang NFA na lumahok 
at pangasiwaan ang komersyal 
na bentahan ng bigas. Resulta 
nito, nawala sa merkado ang P27 
kada kilong NFA rice, at naging 
“pinakamura” na ang P38/kilong 
regular milled rice na mas mahal ng 
P11 sa NFA rice. 


Ang mga nakikinabang sa mataas 
na presyo ng bigas 


Malinaw sa. kabiguan ng 
importasyon na hindi sapat ang 
simpleng pagpaparami ng suplay ng 
bigas sa pamilihan para gawin itong 
abot-kaya. Hangga't kontrolado 
ng mga sakim na korporasyon sa 
agrikultura, malalaking burgesya 
kumprador at panginoong maylupa 
(MBK-PML) at ng mga trader- 
miller ang produksyon ng palay 
hanggang pagbebenta ng bigas ay 

mananatiling mahal ang batayang 
pagkain ng mga Pilipino. 


Sa pagsasaka pa lamang, mataas 
na ang gastos ng masang magsasaka 
dahil sa pyudal na monopolyo 
sa lupa at malapyudal na 
pagsasamantala. Malaking bahagi 
ang kinokopo ng mga tradisyunal 
panginoong maylupa at ng mga 
komersyante-usurero sa anyo ng 
ipinapataw na upa sa lupa, usura 
at manipulasyon sa pagpipresyo 
ng mga produktong bukid. Sa 
kabilang banda, nagpapasasa sa 
dambuhalang ganansya ang mga 
kumpanya sa pataba, pestisidyo at 
mga input sa pagtatanim kabilang 
ang binhi. Sa isang kasong aralin 
sa Occidental Mindoro noong 
2015, aabot sa 20-369 ng gastos sa 
produksyon ang nakalaan sa pataba 
habang 3.85-6.754 ang para sa 
pestisidyo. 


Tumatabo naman ng malaking 
ganansya ang mga trader-miller 
lalo na sa kalakarang binabarat nila 
ang presyo ng palay sa farmgate 
pero mataas ang presyo ng bigas sa 
merkado. Sila ang namamahala sa 
pagsasabigas ng palay at pagdadala 
ng bigas sa pamilihan. Labis- 
labis ang linis nilang kita dahil 
pinapatungan nila ang bawat bahagi 
sa produksyon. 


Isa pang problema na dapat 
sawatain ay ang paglikha ng 
artipisyal na kakapusan para itulak 
ang pagtataas ng presyo ng bigas. 
Sa Pilipinas, iniipit ang suplay ng 
bigas ng mga kartel sa bigas para 
itulak ang presyo ng butil pataas 
at bigyang katwiran ang pag- 
iimport ng mas murang bigas na 
ibebenta naman nila nang mahal sa 
pamilihan. 


Ambisyong “mega farm” 


Bukod sa importasyon, 
nagpapakana ang Department of 
Agrarian Reform (DAR) sa ilalim 
ni Marcos Il ng isang engrandeng 
programa 7 para lutasin 8 ang 
problema sa bigas. Noong Hunyo, 
inihain ni DAR Sec. Bernie Cruz ang 
“Programang Beinteng Bigas para 
sa Mamamayan” (PBBM) na naka- 
angkla sa Mega Farm Project, isang 
iskema ng pagkokonsentra ng hiwa- 

hiwalay na sakahan para taniman ng 
iisang uri ng produkto. 


Ang isang mega farm ay may 
pinakamababang 50 ektarya. 
Tatanggap umano ito ng suporta 
mula sa gubyerno tulad ng pondo 


para sa irigasyon, imbakan, 
distribusyon ng mga input at 
kalsadang farm-to-market. Sa 
kwentada ng DAR, kung may 


150,000 ektarya ng lupa sa ilalim 
ng mega farm ay kakayaning 
magprodyus ng 142 kaban kada 
ektarya sa isang anihan. 


Ipinapanukala ni Cruz na ipailalim 
sa mega farm ang mga benepisyaryo 
ng huwad na repormang agraryo ng 
GRP (agrarian reform beneficiaries 
o ARB), na aniya'y hirap namang 
magmantine ng lupa dahil sa mahal 
ng gastos sa produksyon ng palay. 
Ikokonsolida ang mga titulo ng lupa 
at maaaring bumuo ng kooperatiba 
o samahan na kakatawan sa mega 
farm. 


Nababalot sa  mabubulaklak 
na salita ang mega farm, pero 
sa kaibuturan, ito'y isang iskema 
ng panibagong rekonsentrasyon 
ng lupa sa mga PML at pagbawi 


sa lupang natanggap ng mga 
benipisyaryo. 8 ng huwad ng 
repormang agraryo. Ambisyoso 


rin ang target na 142 kaban lalo't 
atrasado ang produksyon sa bansa. 
Sa karaniwan, maksimum na ang 
80 kaban na ani kada ektarya. Para 
maabot ang 142 kaban, kailangan 
ang maramihang paggamit ng 
kemikal na input na magpapasirit 
sa gastos sa produksyon ng 
magsasaka. Ang mataas na gastos 
sa produksyon ng palay ay higit na 
magtutulak para pumaimbulog ang 
presyo ng bigas sa pamilihan. 


Sasairin ng mega farm ang 
sustansya ng lupa hanggang masira 
ito sa dami ng kemikal. Katulad 
ito ng Masagana 99 ng matandang 
Marcos na nagtali sa mga magsasaka 
sa utang at pagiging dependyente 
sa mga produktong agro-kemikal. 
Pinatunayan na sa kasaysayan na 
hindi sustenable ang ganitong klase 
ng programa at hindi garantiya ng 
pagtaas ng produksyon ng bigas ng 
bansa. 


Sadyang binulok at pinabayaan 
ang industriya ng bigas sa bansa para 
sa kapakinabangan ng imperyalismo, 
MBK-PML at mga burukrata. Hindi 
ito magbabago bagkus ay sisidhi sa 
ilalim ng rehimeng Marcos Il. Gaya 
ng mga nauna sa kanya, papet ng 
imperyalismo si Marcos Il kaya't 
masugid siyang 8B"magpapatupad 
ng mga neoliberal na patakaran. 
Patuloy ding ipagkakait ang tunay 
na repormang agraryo sa masang 
magsasaka at pananatilihin ang 
atrasado, agraryan at pre-industriyal 
na ekonomya ng bansa. Imposibleng 
maging sapat at abot-kaya ang 
pagkain para sa mahihirap hangga't 
malakolonyal at malapyudal ang 
lipunang Pilipino. 


Para matamasa ng mamamayan 
ang mura at sapat na pagkain, 
dapat baklasin ang kasalukuyang 
bulok na sistemang panlipunan 
sa pamamagitan ng pambansa 
demokratikong rebolusyon. Susi 
ang papel dito ng mga tagapaglikha 
ng pagkain ng bayan, ang mga 
magsasaka, bilang pangunahing 
pwersa. Kailangang itaas ang 
makauring kamulatan ng “mga 
magsasaka, buuin ang kanilang 
kolektibong lakas at palahukin sila 
sa digmang bayan. 


Lahatang-panig na pinauunlad 
ang tatlong sangkap ng digmang 
bayan -- armadong pakikibaka, 
pagtatayo ng baseng bukid at 
pagsusulong ng rebolusyong 
agraryo (RA). Ito ang magtitiyak 
para maibagsak ang kapangyarihan 
ng panginoong maylupa sa 
kanayunan at kaalinsabay malansag 
ang kanilang pyudal na monopolyo 
sa lupa. Mabilis na hahawanin ito 
sa hakbang-hakbang na pagtatatag 
ng s Pulang kapangyarihan ng 
mamamayan sa kanayunan. 


Sa pagsusulong ng RA, nilulutas 
ang malaon nang problema ng 
masang magsasaka sa kawalan ng 
lupa at natutugunan ang kanilang 
demokratikong kahilingan. Sa 
balangkas ng RA isinusulong ang 
antipyudal na kilusang magsasaka 
para labanan ang pyudal at 
malapyudal na pagsasamantala 
sa anyo ng usura, upa sa lupa, 
mababang sahod, at iba pa, 


5 KALATAS 


hanggang” sa.  maksimum” na 
pangungumpiska sa lupa ng mga 
MBK-PML at pamamahagi nito nang 
libre sa mga kulang o walang lupa. 
Nililikha nito ang paborableng mga 
kundisyon para sa pagpapaunlad 
ng agrikultura at produksyon ng 
pagkain, at higit sa lahat, para sa 
higit na pagsulong ng rebolusyon 
hanggang sa pagtatayo ng isang 
sosyalistang lipunan. 


Pinatunayan na ang kawastuhan 
ng rebolusyon sa China at Vietnam 
kung saan pinaunlad ng 
demokratikong gubyernong bayan 
ang sariling produksyon ng butil. 
Hakbang-hakbang nilang ipinatupad 
ang tunay na reporma sa lupa 
habang inilulunsad ang pambansa 
demokratikong rebolusyon at 
nilubos ito pagsapit ng sosyalistang 
konstruksyon. Pinagkalooban ng 


lupa ang mga magsasaka, inorganisa 
sila sa kolektibong pagsasaka at 
matapos nito, isinulong ang 
mekanisasyon ng agrikultura na 
mahigpit na karugtong ng 
pambansang industrialisasyon. Ito 
ang siyentipiko at sustenableng 
paraan upang makamit ang sapat at 
abot-kayang pagkain para sa buong 
bayan. 


LATHALAIN 


Pekeng pagpapasuko, bigong ihiwalay ang 


mamamayan sa rebolusyon 


pinagmamalaki ng Southern Luzon Command ng AFP at ng PNP sa CALABARZON at MIMAROPA ang 
napakarami umanong sumukong kasapi ng NPA, milisyang bayan, rebolusyonaryong organisasyong masa 
at mga kadre kuno ng Partido sa Timog Katagalugan. Ang totoo'y resulta ito ng mabangis na kampanyang 


nagbunga ng mga paglabag sa karapatang tao at ligalig sa mga komunidad. 


Sa taong 2021, inulat ng Kalatas 
na may 368 kaso ng sapilitang 
pagpapasuko sa rehiyong TK. Bago 
“sumuko”, dumanas ang mga biktima 
ng pagbabanta, intimidasyon at 
panlilinlang mula sa militar at 
mga kasabwat na burukrata sa 
kampanyang pagpapasuko. Kwento 
nila, hindi sila pauuwiin mula sa 
interogasyon kung hindi pipirma sa 
dokumentong patunay ng kanilang 
pagsuko at pagbabalik-loob sa 
gubyerno. 


Dinanas ito ng Baryo Matatag sa 
isang larangan sa TK na ipinundar 
mula sa tagumpay ng rebolusyong 
agraryo. Sa ilalim ng rehimeng 
Duterte, umigting ang kampanyang 
pagpapasuko at saywar sa lugar. 
Sinira ng AFP-PNP ang tiwala ng mga 
residente sa isa't isa. 


Nakapagtayo rin ang kaaway 


ng mga asset na pinagkukuhaan 

ng impormasyon hinggil sa Pulang 
hukbo at mga rebolusyonaryong 
organisasyon sa Baryo Matatag. 
Humantong ito sa panggigipit 
sa mismong taumbaryo at ilang 
engkwentro sa pagitan ng AFP-PNP 
at NPA. 


Pagpupuna at pagbawi 


Matapos tasahin ng kinauukulang 
Komite ng Partido ang kalagayan 
ng Baryo Matatag ay agad itong 
nagpatupad ng hakbangin upang 
bawiin ang baryo at ireaktiba ang 
mga organisasyon dito. Naging 
gabay nito ang linyang masa at bilin 
ng Partido, “Kapag mamamayan 
ang nasasangkot, isakatuparan ang 
hindi marahas na paraan ng paglutas 
sa mga kontradiksyon, bagkus, 
masikhay na gawaing pampulitika at 
pagpupunahan.” 


Nagpadala ng isang iskwad ng 
Bagong Hukbong Bayan (BHB) para 
irekober ang Baryo Matatag. Nag- 
ingat ang BHB lalo't ramdam sa 
taumbaryo ang epekto ng saywar at 
paninira ng mga pasista sa BHB. 


“Nilason ng kaaway ang inyong 
isip. Nawala ang tiwala nyo sa mga 
kasama, “natakot kayo sa amin 
samantalang dating magkasalo tayo 
sa pagkain at sa mga gawain. Ang 
gusto ng mga kaaway ay gamitin 
kayo laban sa mga kasama at inyong 
kababaryo,” paliwanag ng BHB. 
“Totoong nagkamali kayo sa pagsuko 
pero hindi namin kayo parurusahan. 
Ang kaaway ang tusong nagpakana 
ng lahat ng ito at kung parurusahan 
namin kayong lahat ay mahuhulog 
tayo sa patibong ng kaaway.” 


Gayunman, inilinaw na isang 
krimen ang maging kasangkapan ng 
kaaway sa paniniktik at paglaban 
sa rebolusyonaryong kilusan at 
mamamayan. Kailangang harapin 
ng mga ito ang kanilang kaso sa 
Hukumang Bayan. Dito tinalakay 
ang sistema ng hustisya sa loob ng 
kilusan, ang batayan ng kaso ng 
mga nasasakdal at ang karampatang 
parusa ng mga ito. 


Pinag-iba ang hatol sa mabibigat 
at Tmagagaang pagkakasala sa 
gubyernong bayan. Marami sa mga 
natukoy na nagpagamit sa kaaway 

ngunit mapagpakumbabang umako 
ng pagkakasala at matapat na nagsisi 
ay binigyan ng puwang na magbago. 


Walang”. tumutol sa mga 
taumbaryo sa mga pasya ng 
Hukumang bayan. Lubos nilang 
naunawaan at tinanggap ang mga 
desisyon dahil naging bahagi sila 
ng proseso.  Ikinalugod nila ang 
pamamaraan ng mga kasama at 
napatunayang purong paninira ang 
sinasabi ng militar na gagantihan sila 
ng NPA dahil sa pagsuko. 


Pagwawasto 


Naging tuntungan ng pagwawasto 
sa Baryo Matatag ang rebolusyong 
agraryo (RA) na nagkaloob sa 
taumbaryo ng lupa. Bahagi ng 
Hukumang Bayan ang pagbabalik-aral 
sa kasaysayan ng kanilang pakikibaka 
para sa lupa at mga tagumpay na 
tinamasa mula rito. Dekada '80 
nang ilunsad ang RA para bawiin ang 
Baryo Matatag. Magkatuwang ang 
BHB at taumbaryo sa pagharap sa 
mga armadong maton at militar na 


utusan ng panginoong maylupa. 


“Kung hindi dahil sa RA, hindi 
natin mapapakain ang ating pamilya, 
hindi natin mapag aaral ang ating mga 
anak at hindi tayo makapagpundar 
ng kabuhayan. Walang wala ang 
ilang libo at mga pangakong 
proyekto ng kaaway kumpara sa mga 
lupang sakahan na pinaghirapan 
nating ipaglaban,” kwento ng isang 
nakatatanda sa baryo. 


Sang-ayon sa pasya ng Hukumang 
Bayan, binigyan ng pangalawang 
pagkakataon ang ilan sa mga 
nahatulan. Nagsilbing “parusa” ang 
pagbabalik ng lupang binubungkal 
nila sa organisasyon at pagpapaloob 
nito sa komunal na sakahan ng baryo. 
Lalahok sila sa kolektibong pagsasaka 
bilang bahagi ng pagpapanibagong- 
hubog. 


Matapos isagawa ang Hukumang 
Bayan ay nawasak ang pader na tila 
naghiwalay sa Baryo Matatag at BHB 
sa ilang panahon. Ginampanan ng 
bawat isa ang kanya-kanyang bahagi 


upang magwasto ang mga may 
kahinaan at nagkasala. Naglunsad 
dito ng mga pag-aaral, gawaing 
produksyon at serbisyong medikal 
kasama ang Hukbo sa gitna ng 
matinding operasyong militar. Muli 
ring napagana ang organisasyong 
masa at nakagampan ang taumbaryo 
ng mga rebolusyonaryong tungkulin. 


Kumalat sa ibang baryo ang 
balita ng matagumpay na Hukumang 
Bayan sa Baryo Matatag. Pinawi 
nito ang takot ng mamamayang 
napilitang sumuko at binigyan sila 
ng kumpyansang dumulog sa BHB. 
Sa katunayan, kusang lumapit sa 
Hukbo ang mga miyembro ng isang 
samahang binuo ng AFP-PNP sa 
katabing baryo para magpuna sa 
harap ng mga kasama. 


Sa pagtalima sa linyang masa, 
binigo ng rebolusyonaryong kilusan 
ang imbing pakana ng AFP-PNP 
sa Baryo Matatag. Hinding-hindi 
nila mapaghihiwalay ang masa sa 
kanilang tunay na Hukbo. 


BANTAY KARAPATAN 


Tinakot at ginulo 
ng tropa ng 59th IB ang mga grupong 
nagtatanggol sa karapatang tao na 
naglunsad ng fact-finding mission 
(FFM) sa Batangas hinggil sa 
pagkamatay ni Kyllene Casao, 9-taong 
gulang na bata, at Maximino Digno, 
magsasakang 75B89757may. kapansanan 
sa pag-iisip. Pinangunahan ng 
Karapatan Southern Tagalog (ST) 
at Tanggol Batangan ang FFM na 
inilunsad noong Hulyo 30. 


Pagpasok ng “mga grupong 
nagtatanggol sa karapatang tao 
sa probinsya ay sinundan na ng 
sasakyan ng mga pulis ang karaban 
ng FFM. Binastos ni Lt. Col. Ernesto 
Teneza, Jr., Battalion Commander ng 
59th IB, ang maikling programa, awit 
at dasal na inialay ng FFM para kay 
Kyllene. Nagsisisigaw si Teneza at 
inalimura ang mga kalahok ng FFM. 
Maya-maya pa'y dumating na ang 
mga 6x6 na truck at mobile na lulan 
ang mga armadong sundalo't pulis. 

Ni-red-tag din ni Teneza ang FFM. 
Nilapastangan nito ang Karapatan ST 
at tinawag itong teroristang grupo 
batay sa inimbentong deklarasyon 
diumano ng “National Terrorism 
Council”. Nagwasiwas pa si 
Teneza ng pinekeng resolusyon ng 
Barangay Council na diumano'y hindi 
tinatanggap ang presensya ng mga 
grupong Karapatan sa baryo. Napag- 
alaman na ang nasabing resolusyon 
ay di pirmado ng mga konsehal ng 
barangay at tanging lagda lang ng 
kapitan del baryo ang nakalagay sa 
pekeng resolusyon. 


Sa kabila ng panghaharas ng 
militar, nagpursige ang mga grupo 
sa karapatang tao na isulong ang 
imbestigasyon sa mga krimen sa 
Batangas. Noong Agosto 1, tumulak 
ang delegasyon sa kapitolyo at 
nagtagumpay na makausap si Gov. 
Hermilando Mandanas.”: Nangako 
ang gobernador na susuportahan ang 
pagtutulak ng sariling imbestigasyon 


Fact-finding mission sa Batangas, hinaras ng 59th IB 


ng LGU katuwang ang Tanggol 
Batangan, United Nations Children's 
Education” Fund at Children's 
Rehabilitation Center. Nagpahayag 
din si Mandanas na magbibigay ng 
tulong pinansyal at psychosocial sa 
mga pamilyang Casao at Digno. 


Sa parehong araw, naghain ang 
mga progresibong kongresista ng 
Makabayan Bloc ng resolusyon sa 
Kamara upang imbestigahan ng 
House Committee on Human Rights 
ang mga operasyong militar ng 59th 
IB. 


Mahaba na ang listahan ng mga 
biktima ng pamamaslang ng 59th 
IB bago pa ito ilipat sa Batangas. 
Kabilang dito sina Arnold Buri at Jorge 
Coronacion, dalawang magsasakang 
pinatay ng mga pasista noong 
Nobyembre 2021 sa Sampaloc, 
Quezon. Nitong Marso, binaril ng 
isang lasing na opisyal ng 59th IB ang 
kabataang si Jayr Lasquites, 20, sa 
Mauban, Quezon. [8 

BANTAY KARAPATAN 


Apat na sibilyan sa Batangas at Mindoro, pinatay ng 
N teroristang AFP-PNP 


A??' na sibilyan ang pinatay ng mga pwersa ng AFP-PNP na nagsasagawa ng focused military-retooled 
community support program operations (FMO-RCSPO) sa mga probinsya ng Batangas, Oriental at 
Occidental Mindoro nitong Hulyo. Kabilang sa mga biktima ang dalawang bata at isang matandang may 


kapansanan sa pag-iisip. 


Mindoro. Naganap ang unang 
kaso sa Sityo Tauga Daka, Brgy. San 
Vicente, Roxas, Oriental Mindoro 
noong Hulyo 3. 


Sa ulat ng BHB Mindoro, 
nasugatan ang mga nag- 
ooperasyong sundalo at pulis sa 
mga balatik na nakalagay sa lupain 
ni G. Inyab, isang Mangyan-Buhid. 
Ang balatik ay katutubong bitag sa 
paghuli ng baboy-ramo. Sa galit 
nila, dinahas ng mga pasista si G. 
Inyab at iba pang residente, subalit 
nagawang lumaban ni G. Inyab 
at natigpas ang tenga ng isang 
sundalo. Walang patumanggang 
nagpaputok ang 4th IB at PNP-SAF 
kung saan nahagip at namatay ang 
isang menor-de-edad 8 (mainam 
kung nakuha ang pangalan ng 
napatay na menor-de-edad). 


Matapos ang pangyayari, 
dinakip ng AFP-PNP sina G. Inyab, 
isang matandang babae at isa pang 
bata. Dinala sila sa kampo sa Sitio 
Hingin, Brgy. Lisap, Bongabong. 
Pinakamasahol, pinalabas ng 203rd 
Brigade na isang engkwentro sa 

pagitan ng BHB-Mindoro ang 
pangyayari. Tinaniman ng armalayt 
ang pinaslang na menor-de-edad 
at pinalabas na isang Pulang 
mandirigma. 


Noong Hulyo 15, walang awang 
pinatay ng teroristang 76th IB sa 
ilalim ng 203rd Brigade si Kapitan 
Dante Yumanaw sa Sityo Tiyabong, 
Brgy. Ligaya, Sablayan, Occidental 
Mindoro. ldinamay ng mga 
pasista si Yumanaw nang maka- 
engkwentro nila ang isang yunit ng 
BHB Mindoro sa araw na iyon. 


Batangas. Namatay si Kyllene 
Casao, 9 taong gulang, sa pamamaril 
ng 59th IB noong Hulyo 18. Ayon 
sa independyenteng fact-finding 
mission (FFM) ng mga grupong 
nagtatanggol sa karapatang tao, 
binaril sa ulo ang bata habang 
papatakbo palayo sa mga sundalo. 
Nangyari ang krimen sa Sentro ng 
Brgy. Guinhawa, Taysan. 


Upang pagtakpan ang kanilang 
krimen, pinalalabas ng 59th IB na 
BHB Batangas ang nakapatay sa 
bata... Sa inimbentong kwento, 
mayroon” umanong: dalawang 
engkwentrong naganap sa pagitan 
ng BHB at 59th IB: una, sa Sityo 
Amatong bandang 11:30 ng 
umaga at ikalawa, sa sentro ng 
Brgy. Guinhawa bandang 12:00 


ng tanghali. Nabaril umano si 
Casao ng mga umaatras na Pulang 
mandirigma. 


Ang totoo, isang engkwentro 
lamang ang naganap sa Sityo 
Amatong bandang alas-12 ng 
tanghali na tumagal lamang ng 
3-5 minuto. Walang nangyaring 
labanan sa sentro ng barangay, 
at imposibleng maabot pa ito 
ng ligaw na bala mula sa Sityo 
Amatong dahil ilang kilometro 
at bundok ang nasa pagitan ng 
dalawang lugar. 


Isang linggo matapos ang krimen 
sa Taysan ay isa na namang sibilyan 
ang biniktima ng 59th IB. Sa tabing 
ng pekeng engkwentro, pinatay ng 
mga pasista si Maximino Digno, 52 
taong gulang, sa Brgy. Cahil, Calaca. 
Huling nakita si Digno ng kanyang 
mga kapamilya noong umaga ng 
Hulyo 25 na papunta sa kanyang 
niyugan. Matapos ang ilang oras, 
nakarinig ng mga putok malapit sa 
lupain ni Digno. 


Natagpuan na lamang ang labi 
ni Digno na tinabunan ng dahon ng 
saging noong Hulyo 26. Masahol 
pa, pinigilan ng mersenaryong 
militar ang mga kaanak na makita 
ang bangkay ng biktima. 


Tinatakan ng 59th IB si Digno na 
“kasapi ng NPA” na nasawi sa umano 
sa isang lehitimong engkwentro. 
Hindi ito pinaniniwalaan lalo ng mga 
kababaryo ng biktima. Kilala nila si 
Digno na may kapansanan sa pag- 
iisip sapul pagkabata. Karaniwan 
siyang nakikitang may hawak na 
pellet gun sa tuwing pupunta ng 
parang para magtrabaho. 


Sinisingil ng mamamayan ng TK 
at Melito Glor Command (MGC)- 
BHB TK ang AFP-PNP at rehimeng 

Marcos Il sa mga karumal-dumal 
na krimeng ito. Partikular na dapat 
usigin sina Brig. Gen. Jose Augusto 
Villareal, Brigade Commander ng 
203rd IBde, mga opisyal ng 59th 
IBPA na sina Battalion Commander 
Lt. Col. Ernesto Teneza Jr., 2nd Lt. 
Dimaano, CMO Officer Christine 
Taro, Lt. Perine Dela Cruz 
Pangilinan, Sgt. Bajaro, at SOLCOM 
Chief Gen. Bartolome Bacarro. 


Dagdag pa, dapat pagbayaran ng 
mga pasista ang iba pang paglabag 
sa karapatang tao at pag-aatake 
sa mga komunidad na saklaw ng 
mga FMO-RCSPO. Kabilang dito 


ang iligal na panghahalughog, 
pang-aaresto. at interogasyon, 
pagtatanim ng ebidensya, tortyur, 
sapilitang pagpapalikas, pamimilit, 
pamemeke ng mga dokumento, at 
pagpapakalat ng disimpormasyon. 
Nagdudulot ito ng trauma at ligalig 
sa mga pamayanan. 


Napag-alamang hindi 
nilulubayan ng 59th IB ang pamilya 
Casao at Digno sa Batangas. 
Pinagbabantaan din nila ang mga 
taumbaryo na huwag magsiwalat 
ng kanilang nalalaman. Ulat ng 
FFM, mistulang hinosteyds ng 
mga pasista ang ama ni Kyllene na 


si Tatay Benie na itinatago mula sa 
FFM tim. 


“Hinihimok namin ang mga 
lingkod-bayan, mula sa sangguniang 
barangay” hanggang sa mga 
pamprobinsyang opisyal ng LGU na 
huwag magpadala sa saywar ng AFP- 
PNP at manindigan para sa kanilang 
nasasakupang mamamayan. Dapat 
ilantad ang kapalaluan ng mga 
pasista at. 8suportahan ang 
paghahanap ng katarungan ng mga 
biktima,” ayon sa MGC-BHB TK. 

Itakwil ang ilehitimong rehimen. 
mamamayan sa buong bansa upang tutulan ang unang State of the 
Nation Address ng ilehitimong pangulong Ferdinand “Bongbong” 


Marcos Jr. 


Pinangunahan ng Bagong Alyansang Makabayan-Timog Katagalugan 
ang isang karaban na dinaluhan ng daan-daang aktibistang mula sa mga 
progresibong grupo sa rehiyon. Mula Hulyo 24, nagmartsa sila mula 
Crossing Calamba, Laguna tungong Quezon City. EK 


Dumaluyong ang protesta ng 


Mamamayan ng TK, lumahok sa protesta laban sa 
unang SONA ni Marcos ur. 


Kultura ng protesta. Sa gitna ng karaban, 
itinanghal ng mga makabayang artista sa 
Timog Katagalugan ang kanilang pagkundena 


sa ilehitimong rehimeng Marcos Il. Naging 


entablado ng mga kultural na pagtatanghal 
ang Crossing Calamba sa Laguna, Konsulado 
ng China sa Makati, pambansang upisina ng 
Petron at iba pang lugar. BK 


Hinihikayat ng ARMAS-TK ang mga rebolusyonaryong pwersa at 
mamamayan na lumikha ng iba't ibang sining hinggil sa ika-50 


anibersaryo ng Batas Militar. Maaaring isumite ang Mga kontribusyon sa 
pinakamalapit na yunit ng BHB o i-email sa dagundong. tk@agmail.com. 

BANTAY KARAPATAN 


59th IB at PNP-CALABARZON, naghasik ng lagim 


1n sa Batangas 
N je 


Walang pakundangang nilabag ng 59th 
[Bat PNP-CALABARZON ang karapatan ng mga Batanguefo 
sa nakaraang bugso ng focused military operation (FMO) 
mula Hunyo hanggang Hulyo. Sinaklaw nito ang mga 
bayan ng San Juan, Balayan, Nasugbu, Calaca, Lobo, 
Taysan at Rosario na pinararatangang “pugad ng BHB”. 


Noong Hulyo 2, ala-una ng madaling araw, higit 
sampung sasakyan--tatlong trak ng 59th IB at pitong 
sasakyan ng PNP--ang lumusob sa Sityo Sales, Brgy. 
Pook, Balayan. Iligal na humimpil ang mga pasista sa 
bahay ng mga residente at mga pampublikong pasilidad. 
Ininteroga nila ang mga sibilyan at isinailalim sa tortyur 
ang mga pinagsususpetsahang magsasaka't manggagawa. 


Isang kaso ng tortyur sa sibilyan ang pagtutok ng baril 
sa hita ng isang magsasaka habang nasa interogasyon at 
pang-uuyam na “sasabog na ang bayag” nito. Binantaan 
din siya ng mga militar na papatayin ang kanyang pamilya 
kung hindi aamin. 


Sa parehong barangay, ininteroga ang isang 
manggagawa sa baknutan (bodega ng asin) habang 
nakaluhod at nakalawit ang kanyang dila. Sa saywar 
sa kanya ng 59th IB, bubweltahan siya ng BHB dahil 
ipagkakalat nilang nagturo siya ng mga kasama. 


Sa buong panahon ng FMO, naging patakaran ng 
mga pasista ang iligal na panghahalughog sa mga bahay, 
pagbabanta sa mga residente na huwag magsusumbong 
sa barangay, paninindak at 'pambubulabog sa 
mapayapang pamumuhay ng taumbaryo..:8 Mayroon 
ding iligal na pagdedetine tulad ng nangyari sa isang 
grupo ng mga manggagawa sa baknutan. Pinaghinalaan 
silang tumutulong sa BHB dahil sa padron ng kanilang 
hanapbuhay na buong gabi ang trabaho at madaling araw 
umuuwi. Bukod sa epektong sikolohikal, perwisyo rin sa 
hanapbuhay ang kagyat na dulot ng presensya ng AFP- 
PNP sa mga nasabing bayan. 


HUSTISYA! 

59TH INFANTRY 
"PROTECTOR OF LIES" 

BATT ALION 
JUST IN | 59TH IBPA, ANG LEHITIMONG SINUNGALING! 
Panibagong lehitimong kasinungalingan ang ipinalalaganap 
ng berdugo, mamamatay-tao at manlolokong 59th IBPA. Sila 
ang dapat managot sa pagkamatay nina Maximino Digno at 
Kyllene Casao, kapwa biktima ng gawa-gawang labanan ng 
AFP sa Batangas. 
#59thInfantryProtectorOfLiesBattalion 


#NotWelcomelnQuezonAndBatangas 
#AFPTerorista 


Ayon kay Patnubay de Guia, tagapagsalita ng NDFP-ST, 
“Lapastangan pang idinawit ng 59th IB ang pangalan ng 
NPA sa kanilang teroristang pakana. Walang karapatan 
ang 59th IB na tawagin ang sarili nito bilang Protector 
Battalion gayong napakabangis nitong inaatake ang 
mamamayan. Dapat managot ang pasistang AFP-PNP 
at rehimeng Marcos Il sa nagpapatuloy na malupit na 
kampanya ng panunupil sa ilalim ni Duterte.” EK 


WO? 


HUSTISYA! 2v @- 
ai 


PARA KAY 
KYLLENE 
CASAO 

KILOS PROTESTA 
N N Na 


Mga Mindoreno, nagprotesta laban sa 
matatagal na brownout 


agmartsa ang mamamayan ng San Jose, Occidental Mindoro noong Hulyo 17 upang iprotesta ang krisis sa 
kuryente na dinaranas sa probinsya. Halos isandaang residenteng kasapi ng Samahan ng mga Consumers 
in Occidental Mindoro ang lumahok sa tatlong-oras na solidarity walk at maikling programa. Nagsuot ang mga 


nagprotesta ng itim na damit. 


Layunin ng pagkilos na iprotesta 
ang krisis sa kuryente sa Occidental 
Mindoro kung saan nagkakaroon 
ng 12-14 oras na intermittent 
power outage. Kinundena ng mga 
konsyumer ang dalawang araw 
na kawalan ng kuryente noong 
magsara ang Occidental Mindoro 
Consolidated Power Corporation 
noong Hunyo 25. Apektado nito 
ang higit 80,000 residente. Noong 
Hulyo 15, nagdeklara na ng State 
of Power Crisis ang Sangguniang 
Panlalawagin ng probinsya. 


Ayon sa mga nagrali, “Ito ay para 
kundenahin ang palpak na serbisyo 
ng mga provider at distributor ng 
kuryente sa probinsya. Gusto 
naming ipaabot ang aming hinaing 
sa deka-dekada nang palyadong 
serbisyo sa kuryente.” 


Kwento nila, mula Marso, 
dumaranas sila ng rotational 
brownout na tumatagal ng lima 
hanggang anim na oras kada araw. 
Bukod pa rito ang mas mahahabang 
brownout na walang pabatid. 


Ani Ka Ma. Patricia Andal, 
tagapagsalita ng NDFP-Mindoro, 


“Ang kasalukuyang problema sa 
kuryente ng mga Mindorefho ay 
mauugat sa neoliberal na patakaran 
na masugid na ipinatutupad 
ng kasalukuyan at maging ng 
nagdaang mga rehimen sa bansa. 
Buu-buong nilunok ng mga ito 
ang reseta ng pribatisasyon, 
deregulasyon at liberalisasyon 
kung kaya itinuring na negosyo ang 
sektor ng enerhiya na isa sa mga 
susi at estratehikong industriya ng 
bansa. Kaya pinagpyestahan ng 
malalaking burgesya-kumprador at 
monopolyo-kapitalistang dayuhan 
ang produksyon, distribusyon, 
alokasyon at gamit ng kuryente 
kakutsaba ang mga burukrata- 
kapitalista. sa 8 8reaksyunaryong 
gubyerno.” 


Dagdag ni Andal, pangunahing 
dapat managot ang nagdaang 
kriminal na rehimeng US-Duterte at 
ang dating kalihim ng Department 
of Energy na si Alfonso Cusi, isang 
Mindorefio, sa krisis sa kuryente sa 
isla. 


Tinututulan din ng NDFP- 
Mindoro.”  ang.”757“panukala na 


pagbaling sa karbon ng dating 
gobernador at mambabatas ng 
Oriental Mindoro na si Rodolfo 
Valencia para resolbahin ang krisis 
sa kuryente sa isla. 


Ayon kay Andal, “Naniniwala 
ang rebolusyonaryong kilusan 
sa isla na pabor sa interes ng 
mamamayan ang pagsalig sa 
renewable energy para matugunan 
ang krisis sa kuryente dahil ito 
ay sustenable, ligtas para sa 
kalusugan at sa kapaligiran, mura 
at nag-aambag upang maampat 
ang pandaigdigang problema sa 
climate. change. Anuman ang 
pagkunan ng kuryente, kailangang 
garantiyahan na hindi mapanalasa 
sa buhay, kabuhayan at kapaligiran 
ang anumang proyektong pang- 
enerhiya.” 


Nanawagan ang NDFP-Mindoro 
na buuin ang malapad na alyansa 
ng lahat ng mga konsyumer sa isla 
upang isulong ang maka- 
mamamayan, siyentipiko, at maka- 
kalikasang programa sa enerhiya. 


KULTURA 


Graduate ng Pulang Paaralan 


Gt 10 si Aileen, isang katutubo, nang ipataw ang blended learning dahil sa pandemya. Lalo siyang 
nahirapang matuto. Minsan ayaw na niyang magpasa ng modyul dahil hindi niya ito masagutan. Hindi siya 
matulungan ng kanyang mga magulang dahil hindi sila pamilyar sa laman ng mga modyul. 


Isang araw isinama siya ng 
kanyang ama sa mga kasama. First 
time niyang makakilala ng Hukbo, 
bagamat alam niyang may Bagong 
Hukbong Bayan (BHB) sa kanilang 
baryo. 


“Ka Elias, kumusta ho? Mabuti 
naman at nakapasyal kayo sa amin!” 

magiliw na pagsalubong sa kanila ni 
Ka Mina, isang Pulang mandirigma. 
Napansin ni Mina na may dala 
silang notebook at mga modyul. “Ay 
kasama niyo pala ang anak niyo. 
Nag-aaral?” 


Tumango si Ka Elias. 
“Magpapatulong sana kami at 


hirap na talaga siyang magsagot ng 
modyul.” 

Nakipagkamay si Ka Mina kay 
Aileen. “Kumusta? Ka Mina nga 


pala. Anong pangalan mo? Anong 
grade mo na?” 


“Aileen po. Grade 10,” sagot ng 
dalagita. 


11 KALATAS 


“Ah, patapos ka na ng Junior 
High! Anong strand ang kukunin mo 
pagdating sa Senior High?” 


“STEM- po.” sagot ni Aileen 


“Aba, Ka Elias. Magkakaroon 
ka na ata ng doktor ah!” Biro ni Ka 
Mina. 


Tumawa lang si Ka Elias. “Sana 
nga, Ka Mina! Unang doktor namin 
yan kung nagkataon!” 


“Ay dito. na. lang natin 
pagradweytin! Marami rin kaming 
doktor dito!” Niyaya ni Ka Mina si 
Aileen. “Tamang-tama ang dating 
mo. Tara sa school?” 


Nagtalakayan sila ni Ka Mina 
habang papunta ng schoolhouse. 
Ipinaliwanag ni Ka Mina kay Aileen 
na may programa ang BHB sa 
pagtuturo sa mga kabataan laluna 
nang ipatupad ang blended learning. 


Kwento ni Aileen, “Hirap na 
ako sa pag-aaral noon dahil bihira 
umahon ang mga guro. Lalo ngayon 
sa modyul na walang nagtuturo. 
Mahirap din po mag-internet dahil 
mabagal. Tapos mahal pa ang load 
at cellphone.” 


“Naku, ganyan nga. Ang mga 
guro nahihirapan din dahil walang 
badyet. Naobliga silang gumastos 
mula sa sariling bulsa para sa 
pag-internet at pagse-xerox? ng 
modyul,” tugon nin Ka Mina. 


“Yung iba kong mga kaklase kung 
ano na lang ang maisagot. Hindi 
naman kami natututo sa modyul 
kasi walang nagpapaliwanag e,” sabi 
ni Aileen. 


“Wala talagang matututunan 
pag ganyan. Aasa na lang sa 
internet para sagutan ang modyul 
imbis na matutunan ang mga 
konsepto.” Napailing lang si Ka 
Mina. “Hayaan mo, dito sa amin, 
mag-aaral tayo bago kayo sasagot 
ng modyul. Titiyakin naming bago 
kami umalis ay marami na kayong 
natutunan.” 


Napansin ni Aileen na marami 
palang kababaryo niya ang nasa 
schoolhouse at dala ang kanilang 
modyul. May tatlong grupo ng mga 
estudyante, may Grade 8, Grade 9 


12 KALATAS 


at si Ka Mina naman ang guro sa 
Grade 10. 


Para kay Aileen, matitiyagang 
guro ang mga kasama. Pinasisimple 
nila ang aralin at isinasalin ang mga 
Ingles na termino sa Tagalog maging 
sa lokal na lenggwahe. 


Payo ni Ka Mina, “Aileen, dapat 
intindihin mo ang prinsipyo at 
konsepto ng mga inaaral mo. Kapag 
nasapul mo, hindi mo na 'yun 
malilimutan.” 


Mula noon ay regular nang 
pumapasok si Aileen sa kampuhan 
kasama ang ibang kabataan. 
Dalawang beses sa isang linggo 
silang nagtitipon para mag-aral. 
Harapan ang mga klase at may mga 
pampulitikang aralin liban pa sa 
mga akademikong aralin. Nagturo 
ang mga kasama ng Maikling Kurso 
sa Lipunan at Rebolusyong Pilipino. 
Nanonood din sila ng mga bidyo 
patungkol sa mga napapanahong 
isyu at may balitaan. 


Paboritong subject ni Aileen 
ang Science. May panahong 
nagturo ang mga kasama ng 
siyensyang pangkalusugan kung 
saan ipinaliwanag ang circulatory 
system ng katawan. Natutuwa si 
Aileen na pag-aralan ang herbal 


na panggagamot at interesado 
siya sa paksang akupangtura. 
Nagpracticum sila sa anyo ng 


serbisyong medikal sa kanilang mga 
kababaryo. Dito lalong napukaw 
ang interes niya 
na maging doktor. 
Tinuruan din silang 
mag-ehersisyo at ng 
martial arts. 


Sa isang sesyon, nahirapan si 
Aileen na sagutan ang modyul 
sa Math. Gusto na niya itong 
pasagutan kay Ka Mina. Ngumiti 
lang ang kasama at umiling, “Kung 
ako ang sasagot niyan, ako ang 
matutututo. Pero paano ka? Dapat 
ikaw ang magsagot. Kayang-kaya 
mo yan,” marahang paliwanag 
ni Ka Mina, saka ito humugot ng 
papel at matiyagang ipinaulit-ulit sa 
kanya ang pagsasagot hanggang sa 
maintindihan niya ito. 


Sa pagtuluy-tuloy ng Pulang 
Paaralan, nabuo ang balangay ng 
Kabataang Makabayan sa lugar 
nila Aileen. Isa sa programa nito 
ang pagtuturo sa kapwa nila 
kabataan. Isa na ngayon si Aileen 
sa mga nagtuturo sa mas mababang 
baitang. 


Masasabi ni Aileen na mas 
marami siyang natutunan sa mga 
kasama kaysa sa blended learning. 
Sa kapehang inilunsad ng mga 
kasama, ipinagbunyi ang pagtatapos 
ng mga estudyante. Ipinagmalaki ni 
Ka Elias na grumadweyt ang kanyang 
anak sa Pulang paaralan ng BHB. 


Sa mensahe ni Aileen sa mga 
Hukbong guro, “Maraming salamat 
mga kasama! Sa susunod, dito na 
rinako gagradweyt ng pagdodoktor!” 


#STEM - Science, Technology, Engineering, 
Mathematics 
##xerox - photocopy 

